Täna (või kella järgi eile) polnud rahamängu isu mingisugust. Tegin neli turniiri:  Pokerpro raames Pacificus 11-sissemaksuga 500 garanteeritud, Pacificus toapoolse  juurdemaksuga 27,5-se 20K garanteeritud ja Nordicas 2000 freerolli ning 2.2-dollarilise 7 card stud limit turniiri (seda viimast küll vaid seetõttu, et see nii parajal ajal algas).  Huvitav oli PokerPro turniir, kus sain 3. koha ja seda ilmselt tänu samas lauas mänginud teise eestlase armulikkusele. Nimelt said kolm esimest raha ning kuidagi juhtus nii, pärast seda kui olin niigi mingite imede ja õnne läbi juba mitu korda väljakukkumisest pääsenud (nt duubeldamine preflop all-inist KQ v AQ) kuivas stack  ikkagi kokku ning mingil hetkel olime neljakesi sellises seisus, et Eestist pärit AAgirl13 oli räige chipliider, teise koha mehel oli ka nööpe, aga vot minul ja lõpuks neljandaks jäänud sakslasel, oli küsimus vaid selles, kes enne välja võetakse. Ja siis minu jaoks väga otsustaval hetkel viskas teine eestlane minu BB ajal oma SB maha (kuigi mu stack oli vaid natuke sellestsamast BB-st suurem) ja seega läks sakslane oma BB-lt enne mind all in ning kukkus välja. Muidugi võis "ässatüdrukul" käes olla tõeline  pahn ja muidugi ma oleks võinud ka all in minnes poti võita ning ikkagi oleks sakslane varem välja kukkunud, kuid see on vaid oletus ja selge on see, et oma rahalise kolmanda koha sain ma just sedasi kätte. Ja mitte ainult rahalise - sain PokerPro üldtabeli liidripositsiooni tugevdamise tarbeks ka rohkem punkte.  Igatahes oli asja üle suhteliselt hää meel ning õhtul võtsin ette veel kolm juba eelpool nimetatud turniiri. Eks ma vist natuke nagu tahtsin endale tõestada, et tegelikult ma olen ikka hea  mängija, mitte lihtsalt õnneseen. Aga mängud ei läinud loodetult, kaarti ei tulnud ja röövid luhtusid ning suhteliselt loomulikku kokkukuivavat rada pidi kukkusin igalt poolt juba jupp aega enne rahasid välja.  Siis kadus tänaseks kogu mänguisu, kuid kuna olin turniiride ajal suurema koguse kohvi sisse kallanud, siis und ka ei olnud - passisin foorumis ja lobisesin teiste unetutega MSN-is. Lõpuks kirjutasin selle siin ja nüüd katsun magama minna - kell on pool viis hommikul.  Ja kell 14 on Pacificus  juba uus turniir, kuhu lähen taas Austraalia reisi pärast kaklema.